車盤嶺
作者：劉弇
朝代：宋

paragraphs: 去年踏雪車盤去，今年執熱車盤來。
去年險澀自其分，車盤於我何有哉。
道傍飛礫如積糝，幽蔓緣崖不盈攬。
懸知到此客脛酸，愁絕雲舒與烟慘。
半山棲匭擎華藏，旋覺陰機萬鈞壯。
鐘梵時聞一兩聲，妙界還疑落天上。
短褐頭陀揖我言，此途詰曲知何年。
名情利態過萬計，未聞厭者仍紛然。
造物驅人不留瞬，車盤有盡人無盡。
勸君莫歌行路難，令人未老華雙鬢。